Diari Oficial de la Generalitat Valenciana


Sumari del DOGV 9351, del 31-05-2022 (2022/5087)

ACORD de 31 de maig de 2022, per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts Valencianes per a l'exercici 2022.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9351

Data del DOGV
:   31-05-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/5087


Data del document
:   31-05-2022

Organisme emissor
:   Corts Valencianes

Tipus de document
:   Acord

Descriptors 

:   * concurs administratiu

ACORD de 31 de maig de 2022, per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i l'aprovació de l'oferta pública d'ocupació de les Corts Valencianes per a l'exercici 2022. [2022/5087]  
La Taula Negociadora del Personal de les Corts Valencianes, reunida el dia 26 de maig de 2022, ha acordat per unanimitat elevar a la Mesa de les Corts Valencianes una proposta per a l'aplicació en les Corts Valencianes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i detallar les places que han d'incloure's en l'oferta pública d'ocupació de les Corts Valencianes de 2022, la qual ha d'aprovar-se i publicar-se en el Butlletí Oficial de les Corts Valencianes abans de l'1 de juny de 2022, d'acord amb l'article 2 de la llei.  
El mapa de la temporalitat en l'ocupació pública en les Corts Valencianes i en l'acompliment dels llocs de treball de la Secretaria General de la cambra presenta una casuística molt diversa que podria descriure's de la manera següent:  
- Funcionaris/àries interins que ocupen llocs de treball de la Secretaria General que es troben vacants.  
- Funcionaris/àries interins que ocupen llocs de treball de la Secretaria General que no es troben vacants, sinó reservats als titulars.  
  
- Funcionaris de carrera de les Corts Valencianes que ocupen temporalment llocs de treball de la Secretaria General en situació de millora d'ocupació.  
- Funcionaris de carrera d'altres administracions que ocupen com a interins llocs de treball de la Secretaria General de superior categoria a la que aquells funcionaris/àries tenen en l'administració d'origen.  
  
- Funcionaris de carrera d'altres administracions que ocupen en comissió de serveis llocs de treball de la Secretaria General.  
Per a facilitar l'anàlisi de les places de la plantilla de personal de les Corts Valencianes i dels llocs de treball de la Secretaria General que es troben vacants i els que, per una via o altra, estan ocupats temporalment i poder determinar a quines places vacants i, si escau, a quins acompliments temporals de llocs de treball poden aplicar-se les previsions de la Llei 20/2021, el Departament de Recursos Humans ha elaborat els llistats següents:  
- Places vacants no ocupades temporalment.  
- Places vacants amb lloc de treball ocupat per millora d'ocupació.  
- Places vacants amb lloc de treball ocupat en comissió de serveis.  
  
- Places vacants amb lloc de treball ocupat per personal interí.  
- Places no vacants reservades al titular, amb el lloc de treball ocupat per funcionari/ària de les Corts Valencianes en millora d'ocupació.  
- Places no vacants reservades al titular, amb el lloc de treball ocupat per funcionari/ària públic d'una altra administració en comissió de serveis.  
- Places no vacants reservades al titular, amb el lloc de treball ocupat per personal interí.  
- Llocs de treball sense plaça singularitzats.  
- Llocs de treball ocupats per personal interí creats en virtut d'un programa d'execució temporal.  
Aquesta documentació s'ha facilitat al Consell de Personal de les Corts Valencianes i a les organitzacions sindicals més representatives que han assistit a les reunions de treball que s'han realitzat per a determinar, prèvia negociació amb les organitzacions sindicals més representatives, les mesures que han d'adoptar-se per a aplicar en les Corts Valencianes la Llei 20/2021, de 28 de desembre.  
L'examen de la documentació elaborada posa de manifest una circumstància que afecta de manera singular les Corts Valencianes: hi ha un nombrós grup de llocs de treball d'uixer/a que es troben ocupats temporalment per funcionaris/àries interins des de dates anteriors al 31 de desembre de 2016 €i complirien, per tant, amb els criteris i els requisits establits en la Llei 20/2021 per a incloure aquestes places en el concurs excepcional previst en la disposició addicional sisena de la llei- o des de dates anteriors al 31 de desembre de 2017 €i complirien, per tant, els criteris i els requisits establits en la Llei 20/2021 per a incloure aquestes places en el concurs oposició previst en l'article 2 de la llei?, excepte pel fet que en ambdós casos aquelles places no es troben en realitat vacants, sinó que estan reservades als titulars, funcionaris/àries de les Corts Valencianes, els quals es troben ocupant un altre lloc de treball de la Secretaria General en situació de millora d'ocupació.  
  
Aquesta circumstància ha de valorar-se amb relació als preceptes de la Llei 20/2021 i específicament amb el que disposa l'article 2.5 de la llei, que estableix el següent: «De la resolució d'aquests processos no pot derivar-se, en cap cas, increment de despesa ni d'efectius. En aquests processos s'han d'oferir, necessàriament, places de naturalesa estructural que es troben exercides per personal amb vinculació temporal.»  
L'anàlisi de les dades que es posen de manifest en els esmentats llistats, elaborats pel Departament de Recursos Humans, determina l'abast de l'aplicació dels procediments de selecció regulats per l'article 2 i la disposició addicional sisena i vuitena de la Llei 20/2021 i els efectes que poden produir aquest precepte i les disposicions addicionals sobre el contingut de l'oferta pública d'ocupació de les Corts Valencianes per a l'exercici 2018 i l'oferta pública d'ocupació de les Corts Valencianes per a l'exercici 2020, com també sobre les convocatòries de processos selectius ja aprovades per la Mesa de les Corts Valencianes per a la provisió de les places incloses en aquelles ofertes i publicades, en uns casos, en el Butlletí Oficial de les Corts Valencianes i el Diari Oficial de la Generalitat Valenciana i en altres pendents encara de publicar-se. Això condiciona l'aplicació de la Llei 20/2021, atesos els termes literals dels preceptes de la llei, el procés peremptori de terminis establit en la llei i la subsistència de processos selectius de places incloses en l'OPO-CV de 2018 i l'OPO-CV de 2020, els quals han d'executar-se, segons el que estableix la disposició transitòria primera i el que disposa l'article 2.1, paràgraf segon de la llei.  
  
En virtut del que s'hi ha exposat, atesa la proposta elevada per la Taula Negociadora del Personal de les Corts Valencianes, vist l'informe favorable elaborat per l'Assessoria Jurídica i l'informe de fiscalització favorable emès per la Intervenció de les Corts Valencianes, la Mesa de les Corts Valencianes, en la reunió del dia 31 de maig de 2022, ha adoptat el següent:  
  
  
ACORD  
  
Primer  
Examinat el contingut dels preceptes de la Llei 20/2021, de 28 de desembre, de mesures urgents per a la reducció de la temporalitat en l'ocupació pública i les circumstàncies que afecten la plantilla de personal de les Corts Valencianes i dels llocs de treball de la Secretaria General que es troben vacants i els que, per una via o altra, estan ocupats temporalment, les Corts Valencianes consideren procedent realitzar les actuacions següents:  
1. Totes les convocatòries de processos selectius ?concurs oposició- que ja ha aprovat la Mesa de les Corts Valencianes, en execució de l'oferta pública d'ocupació de les Corts Valencianes per a l'exercici 2018 (Acord número 2.633/IX, de 6 de juny de 2018, BOCV número 284/IX, de 13.06.2018) i publicades en el Butlletí Oficial de les Corts Valencianes i el Diari Oficial de la Generalitat Valenciana, han d'executar-se i continuar en els termes que es detallen en les convocatòries corresponents, d'acord amb la disposició transitòria primera de la Llei 20/2021 de 28 de desembre. Això afecta les convocatòries següents:  
  
- Acord adoptat per la Mesa de les Corts Valencianes el 21 de setembre de 2021 mitjançant el qual aprova les bases per a cobrir per concurs oposició dues places de tècnic/a superior especialitzat/ada (assessor/a lingüístic/a) (Butlletí Oficial de les Corts Valencianes número 196/X, de 20.10.2021).  
- Acord adoptat per la Mesa de les Corts Valencianes el 21 de setembre de 2021 mitjançant el qual aprova les bases per a cobrir per concurs oposició dues places de tècnic/a superior especialitzat/ada (tècnic/a superior en informació i documentació) (Butlletí Oficial de les Corts Valencianes número 196/X, de 20.10.2021).  
- Acord adoptat per la Mesa de les Corts Valencianes el 21 de setembre de 2021 mitjançant el qual aprova les bases per a cobrir per concurs oposició catorze places d'oficial de gestió parlamentària (Butlletí Oficial de les Corts Valencianes número 206/X, de 19.11.2021).  
2. La convocatòria de la plaça de tècnic/a mitjà de sistemes, aprovada per la Mesa de les Corts Valencianes (Acord número 1.897/X, de 30 de novembre de 2021, d'aprovació de les bases, pendent de publicació en el Butlletí Oficial de les Corts Valencianes i el Diari Oficial de la Generalitat Valenciana), en no estar afectada per l'aplicació de la Llei 20/2021, ha de publicar-se en el Butlletí Oficial de les Corts Valencianes i el Diari Oficial de la Generalitat Valenciana en els termes de la convocatòria aprovada i ha de seguir-se el procediment selectiu previst en aquesta convocatòria.  
3. La convocatòria de tres places de tècnic/a mitjà/ana d'aplicacions, aprovada per la Mesa de les Corts Valencianes (Acord número 1.898/X, de 30 de novembre de 2021, d'aprovació de les bases, pendent de publicació en el Butlletí Oficial de les Corts Valencianes i el Diari Oficial de la Generalitat Valenciana) ha de modificar-se, en aplicació del que disposa l'article 2.1, paràgraf segon de la Llei 20/2021, i traure una plaça que s'ha d'incloure en l'OPO-CV 2022 que ha d'aprovar-se per a aplicar la Llei 20/2021.  
4. La resta de les places incloses en les OPO-CV 2018 i 2020 no estan afectades per l'aplicació de la Llei 20/2021. La convocatòria de les que es troben vacants s'ha d'efectuar en els termes establits en les esmentades OPO-CV 2018 i 2020. Això afecta les places següents:  
- Transcriptor/a-corrector/a.  
- Ajudant de manteniment.  
- Telefonista.  
- Auxiliar de majordomia.  
- Tècnic/a superior d'auditoria i comptabilitat.  
- Tècnic/a superior de prevenció de riscos laborals.  
- Editor/a.  
  
Segon  
S'aprova l'oferta pública d'ocupació de les Corts Valencianes per a l'exercici 2022, en aplicació de la Llei 20/2021, de 28 de desembre, de mesures urgents per a la reducció de la temporalitat de l'ocupació pública, incloent-hi les places següents, que estan vacants, disposen de consignació pressupostària i es troben classificades amb especificació de la categoria, les retribucions assignades i els requisits de titulació exigits per a accedir-hi:  
- ATS (1 plaça-lloc de treball número 7102). Procediment selectiu: concurs excepcional previst en la disposició addicional sisena de la Llei 20/2021. La convocatòria del procés selectiu s'ha d'efectuar dins de l'exercici 2022.  
- Tècnic/a mitjà/ana d'aplicacions (1 plaça-lloc de treball número 3505). Procediment selectiu: concurs excepcional previst en la disposició addicional sisena de la Llei 20/2021. La convocatòria del procés selectiu s'ha d'efectuar dins de l'exercici 2022.  
- Uixers/eres:  
- 2 places (llocs de treball números 3605 i 3613). Procediment selectiu: concurs excepcional previst en la disposició addicional sisena de la llei. La convocatòria del procés selectiu s'ha d'efectuar dins de l'exercici 2022.  
- 1 plaça (lloc de treball número 3629). Procediment selectiu: concurs oposició en el qual l'oposició no és eliminatòria, en els termes que s'establisquen en aplicació de l'article 2.4 de la Llei 20/2021. La convocatòria del procés selectiu s'ha d'efectuar dins de l'exercici 2022.  
  
No obstant això, el nombre de places abans indicat pot ampliar-lo la Mesa de les Corts Valencianes o la Secretaria General, per delegació de la Mesa de les Corts Valencianes, si en finalitzar els procediments selectius convocats per les Corts Valencianes queden vacants places d'uixer que, tot i haver estat reservades als titulars, s'han ocupat per personal funcionari interí des d'abans del dia 31 de desembre de 2016 (concurs excepcional previst en la disposició addicional sisena de la llei) o des d'abans del dia 31 de desembre de 2017 (concurs oposició en el qual l'oposició no és eliminatòria en els termes que s'establisquen en aplicació de l'article 2.4 de la Llei 20/2021).  
  
Una vegada efectuada aquesta ampliació i amb caràcter previ a la resolució dels procediments selectius que es convoquen, s'han de realitzar els concursos de trasllats que procedisquen d'acord amb les Normes per a la provisió de llocs de treball de les Corts Valencianes.  
  
En tots els supòsits de cessaments i nous nomenaments s'han d'ajustar les dates per a evitar solapaments que puguen generar un increment de la despesa o generar distorsions pressupostàries.  
L'excepcionalitat de les mesures que es detallen en els apartats anteriors es justifica en l'aplicació de les finalitats perseguides per la Llei 20/2021 i en l'objectiu legítim d'aconseguir la plena dotació estabilitzada de les unitats i els llocs de treball de la Secretaria General de les Corts Valencianes, aplicada a tal fi la taxa de reposició que calga en exercici de l'autonomia institucional de les Corts Valencianes.  
  
Les convocatòries dels processos selectius a què es fa referència en aquesta oferta pública d'ocupació ha d'aprovar-se abans del 31 de desembre de 2022 i els processos selectius han de finalitzar abans del 31 de desembre de 2024.  
  
Tercer  
L'aprovació de l'oferta pública d'ocupació de les Corts Valencianes per a l'exercici 2022 comporta la modificació de l'oferta d'ocupació pública de les Corts Valencianes per a l'exercici 2018 i de l'oferta pública d'ocupació de les Corts Valencianes per a l'exercici 2020, en les quals s'han d'excloure la plaça d'ATS i la plaça d'uixer i fixar en dues (1 en torn lliure i 1 en torn de promoció interna) les places de tècnic/a mitjà d'aplicacions que s'inclouen en aquesta OPO-CV per al 2018. Així mateix, comporta modificar l'Acord número 1.897/X, de 30 de novembre de 2021, adoptat per la Mesa de les Corts Valencianes, i fixar en dues (1 en torn lliure i 1 en torn de promoció interna) les places que s'inclouen en les bases per a cobrir per concurs oposició dues places de tècnic/a mitjà d'aplicacions. Aquest Acord número 1.897/X, de 30 de novembre de 2021, i les bases corresponents, incorporant aquesta modificació, s'han de publicar en el Butlletí Oficial de les Corts Valencianes i el Diari Oficial de la Generalitat Valenciana.  
  
  
Quart  
Aquest acord s'ha de notificar al Consell de Personal, traslladar-lo a la Taula Negociadora del Personal de les Corts Valencianes i publicar-lo en el Butlletí Oficial de les Corts Valencianes i el Diari Oficial de la Generalitat Valenciana.  
  
Palau de les Corts Valencianes  
València, 31 de maig de 2022  
  
El president  
Enric Morera i Català  
  
La secretària primera  
Cristina Cabedo Laborda